Hierdie spesifieke resep is eintlik 'n versameling van idees. Risotto is normaalweg 'n pot-pourri van bestanddele en bestaan uit uie, rys en dan groente en vleis na jou eie vindingrykheid. Of die oorskiet in die yskas. Jy sal die oorskiet nie herken nie.
Die rys word geroerbraai in die sappe van die vleis, daarna aangevul met 'n skeut of wat droeë witwyn en/of sjerrie. Verdere vog is groente of hoenderaftreksel, daarna warm water. Die dis word deurgaans geroer tot die rys die vog opgeneem het, waarna die vog weer aangevul word. Dis rys moet so pappery wees.
1 koppie rys. Die resepte op die internet vereis arborio-rys. Ek het jasmynrys gebruik. Die “sticky rice” wat vir sushi gebruik word is waarskynlik die beste. Jy soek rys met baie stysel en wat maklik pap kook.
Braai die hoender en sampioene tot die hoender mooi bruin is. Verwyder dit uit die pan en hou dit eenkant. Hou die sappe in die pan. Voeg die gekapte ui en prei by en roerbraai dit tot die ui deurskynend is. Voeg dan die knoffel en brandrissie by en braai dit nog vir 'n minuut of twee. Voeg nou die rou rys by die pan en roerbraai dit tot dit die sappe geabsorbeer het. Voeg dan die witwyn by en hou aan roer tot dit ook geabsorbeer is. Voeg nou die hoenderaftreksel by terwyl jy aanhou om die dis te roer. Die rys moenie vasbrand nie, dan kan jy maar oor begin. Voeg daarna die water bietjie vir bietjie by en toets gereeld die rys vir gaarheid.
Wanneer die rys begin sag kook, sit die hoender en sampioene weer terug in die pan en roer steeds. Toets dan vir sout. Die dis sal nou begin dik raak soos die rys die water absorbeeer en die stysel loskom. Garneer die dis met die gekapte sprietuie en skakel die hitte af wanneer die rys gaar is na smaak. Sit die deksel op die pan en laat die dis rus vir so 10 minute. Strooi die gerasperde kaas oor die dis net voor jy opdien, of roer dit deur voor die dis rus. Die keuses is legio.